
REFERAT

Privind aprobarea acordului de voluntariat pentru 

publicarea electronică a datelor  (Bazelor de date) cu caracter deschis / Open Data

La sfârşitul anului 2013, la iniţiativa unui grup de tineri timişoreni, au început discuţiile cu privire la Open Data, sub aspectul juridic, administrativ, procedural, necesarului (logistic, uman, finaciar etc.), precum şi timpilor de realizare.

Ulterior a fost depusă adresa cu nr. SC2014-001990/28.01.2014, înregistrată de d-nii Bogdan Solga, Petru Isfan, Sebastian Bala, Dan Bugariu.
Organizatiile Open Data care activează la nivel central doresc să transforme experienţa Timişoarei într-o poveste de succes, dinamizatoare şi pentru alte oraşe.

În acest sens, a avut loc cu frecvenţă săptămânală o serie de întâlniri cu privire la seriile de date cu caracter deschis care vor fi publicate pe portalul date.gov.ro, precum şi la procedurile de lucru.

Site-ul data.gov.ro este punctul central de acces pentru seturile de date deschise livrate de autoritățile și instituțiile administrației publice, ajutând publicul să găsească, să descarce și să folosească informațiile generate și deținute de structurile administrative.
Parteneriatul pentru o Guvernare Deschisă (Open Government Partnership) este un acord internaţional ce vizează angajarea guvernelor în promovarea transparenţei, combaterea corupţiei şi utilizarea noilor tehnologii pentru a consolida actul de guvernare şi dialogul cu cetăţenii, în special prin elaborarea şi implementarea de politici în domeniul datelor publice deschise.

Guvernul României a aderat la această iniţiativă în anul 2011, iar în aprilie 2012, a aprobat prin Memorandum participarea României la Open Governement Partnership şi, de asemenea, Planul naţional de acţiune 2012-2014 pentru implementarea angajamentelor asumate.

Având in vedere cele de mai sus, propunem emiterea unei Hotărâri a Consiliului Local al Municipiului Timişoara, prin care să se aprobe regulamentul-cadru al unei colaborări în regim de voluntariat având ca unic scop publicarea electronică a datelor (Bazelor de date) cu caracter deschis / Open data, conform Anexelor 1, 2, care vor face parte integrantă din hotărâre.

